Diari Oficial de la Generalitat Valenciana


Sumari del DOGV 3574, del 02-09-1999 (1999/7570)

RESOLUCIÓ de 12 d'agost de 1999, de la presidenta de l'Institut Valencià d'Investigacions Agràries per la qual es convoquen set beques de doctorat.
---------------------------------------------------------------------------------------------------------------------------------------------------

### Dades del document

Número de DOGV
:   3574

Data del DOGV
:   02-09-1999

Secció del DOGV
:   III. CONVENIS I ACTES - G) ALTRES ASSUMPTES

Número del document
:   1999/7570


Data del document
:   12-08-1999

Organisme emissor
:   Institut Valencià d'Investigacions Agraries

Tipus de document
:   Resolució

Descriptors 

:   * ajuda pública
    * suport econòmic
    * assignació per estudis
    * investigació agronòmica

RESOLUCIÓ de 12 d'agost de 1999, de la presidenta de l'Institut Valencià d'Investigacions Agràries per la qual es convoquen set beques de doctorat. [1999/X7570]
  
El Consell Rector de l'Institut Valencià d'Investigacions Agràries (IVIA), en virtut de les atribucions que li confereix l'article 6 de la Llei 4/1991, del 13 de març, de Creació com a entitat autònoma de la Generalitat Valenciana de l'IVIA, així com l'article 6 del Reglament de l'Institut aprovat pel Decret 233/1991, de 9 de desembre, del Consell de la Generalitat Valenciana, i de conformitat amb els acords del propi Consell Rector, de 14 d'abril de 1992 i de 4 de novembre de 1994, pels quals es regula l'estada a l'Institut d'estudiants i becaris, en la reunió de 4 de març de 1999, acordà convocar set beques de doctorat.
  
En base al dit acord, resolc:
  
Primer
  
Convocar set beques de doctorat per als temes següents:
  
- Millora genètica de cultius hortícoles tradicionals de la Comunitat Valenciana.
  
- Estudi de la variabilitat poblacional del virus de la tristesa dels cítrics (CTV), recerca de determinants de patogenicitat i aplicació al control de la malaltia mitjançant protecció creuada.
  
- Sistema de control integral dels equipaments hidropneumàtics. Aplicació en citricultura i olivicultura.
  
- Estratègies de control integrat en foc bacterià (Erwinia amylovora).
  
- Avaluació i adaptació d'un sistema europeu de recomanació d'adobament nitrogenat en cultius hortícoles.
  
- Estudis per a la conservació i maneig en postcollita del caqui.
  
- Balanç de nutrient (nitrogen, fòsfor i potassi) dins cultius hortícoles amb sistemes de producció integrada i ecològica.
  
Segon
  
Les beques seran finançades a càrrec del capítol IV dels pressupostos de l'IVIA.
  
Tercer
  
Les bases de les beques d'aquesta convocatòria són les contingudes als annexos de la present resolució.
  
Montcada, 12 d'agost de 1999.- La presidenta de l'Institut Valencià d'Investigacions Agràries: Mª Àngels Ramón-Llin Martínez.
  
Annex I
  
Normes generals de procediment d'aplicació a tots els annexos de la present resolució
  
1. Finalitat de la convocatòria
  
L'objecte d'aquesta convocatòria és regular el procediment de concessió de les beques que s'especifiquen als annexos corresponents.
  
2. Sol·licituds i documentació
  
Les sol·licituds adreçades al director de l'IVIA es presentaran al Registre General de la Conselleria d'Agricultura, Pesca i Alimentació, carrer Amadeu de Saboia núm. 2 (València), o al Registre de l'IVIA a Montcada (València) a la carretera de Montcada a Náquera, km. 4.5, o per qualsevol dels procediments previstos en l'article 38 de la Llei de Règim Jurídic de les Administracions Públiques i del Procediment Administratiu Comú.
  
En les sol·licituds s'indicarà la beca a la qual es concorre i el tema, i portaran adjunta la documentació següent:
  
- Certificat acadèmic complet de les matèries cursades on figuraran les qualificacions obtingudes i dates en què es van obtenir.
  
- Currículum on s'acrediten documentalment altres mèrits.
  
3. Termini de presentació de sol·licituds
  
Les sol·licituds caldrà presentar-les en el termini de 15 dies hàbils comptadors des de l'endemà de la publicació d'aquesta resolució en el Diari Oficial de la Generalitat Valenciana, abans de les 14 hores de l'últim dia. Si és dissabte, es prorrogarà fins al primer dia hàbil següent.
  
4. Composició de les comissions avaluadores i sistema de selecció
  
La comissió que avaluarà els mèrits dels aspirants i que elevarà la corresponent proposta al president de l'Institut estarà formada pels següents membres:
  
- President: el director de l'IVIA.
  
- Secretari: el secretari de l'IVIA.
  
- Vocals:
  
- l'investigador responsable de la direcció de la beca o de l'estada de formació.
  
- dos investigadors de la plantilla de personal de l'IVIA.
  
Els dos investigadors de l'IVIA, que hauran d'integrar-se dins la comissió com a vocals, així com aquells que hauran de substituir, en cas de necessitat, el president, el secretari o qualsevol dels vocals, seran nomenats pel vicepresident primer de l'IVIA.
  
La Comissió es reunirà per a la selecció de candidats, alçarà acta de la reunió i farà una proposta raonada al president de l'Institut, dins dels 30 dies següents a la finalització del termini de presentació de sol·licituds.
  
5. Resolució
  
La concessió de les beques es realitzarà per resolució del president de l'IVIA. Les resolucions d'adjudicació es publicaran al Diari Oficial de la Generalitat Valenciana i s'entendran denegades les sol·licituds que no figuren a la relació.
  
6. Obligacions del becari i acceptació de la beca
  
Els becaris han d'estar sotmesos a la normativa per la qual es regula l'estada a l'Institut d'estudiants i becaris establerta per acords de 14 de abril de 1992 (DOGV núm. 1.816, de 01.07.1992) i de 4 de novembre de 1994 (DOGV núm. 2.413, de 23.12.1994).
  
En qualsevol cas, l'acceptació de la beca, amb les condicions de la convocatòria, suposarà les següents obligacions:
  
a) Incorporar-se a l'Institut i dedicar-se exclusivament i eficaçment a l'objecte de la beca, tot entenent-se que si no s'incorpora en la data establerta en la resolució d'adjudicació de la beca, podrà ser considerat com a renúncia a la beca.
  
b) Realitzar les funcions que li assigne l'investigador responsable de la direcció de la beca amb el propòsit d'aconseguir l'objectiu establert. Aquestes funcions hauran de realitzar-se al llarg de l'horari de treball a l'IVIA.
  
c) Subjecció a les obligacions generals derivades de la normativa vigent sobre ajudes o subvencions públiques i, en particular, a les que fa referència l'article 47 de la Llei d'Hisenda Pública de la Generalitat Valenciana.
  
d) Guardar confidència suficient sobre qualsevol informació nova, de procedència dels resultats obtinguts durant el desenvolupament de la beca, resultats que pertanyen per dret a l'IVIA.
  
e) No publicar cap d'article, ni remetre cap comunicació a qualsevol ens o organisme sobre matèries relacionades amb el tema de la beca, sense prèvia autorització de l'investigador responsable de la direcció d'aquesta, o si escau, fent constar formalment el patronat de l'IVIA.
  
7. Caràcter de les beques
  
Aquestes beques no estableixen cap relació laboral entre les persones beneficiàries i l'IVIA, ni impliquen de part d'aquest Institut cap compromís quant a la posterior incorporació del personal beneficiari a la plantilla pròpia.
  
8. Incompatibilitat de la beca
  
Ja que l'objectiu de les beques és la formació dels beneficiaris, no podran gaudir d'aquestes els qui hagen tingut prèviament una beca de característiques anàlogues, a l'IVIA.
  
El benefici d'aquestes beques és incompatible amb qualsevol altra retribució o ajuda.
  
Annex II
  
Bases de la convocatòria de beques de doctorat
  
1. Objectiu de les beques
  
L'objectiu de les beques de doctorat és la formació de titulats universitaris mitjançant la realització de tesis doctorals a l'IVIA.
  
2. Requisits
  
Per a optar a aquestes beques caldrà:
  
- Ser espanyol o tenir la nacionalitat d'un dels estats membres de la Unió Europea.
  
- Estar en possessió del títol de llicenciat o enginyer superior. Els títols obtinguts a l'estranger o en centres espanyols no oficials hauran de ser convalidats, i caldrà acreditar-ho dins del termini de presentació de sol·licituds.
  
3. Criteris d'avaluació
  
Cada comissió avaluarà, per a la selecció dels candidats, els següents aspectes:
  
- Expedient acadèmic general; s'hi atorgarà fins un màxim de tres punts.
  
- Qualificacions obtingudes en relació amb el tema objecte de la beca, tenint en compte el nombre d'assignatures de l'expedient acadèmic relacionades amb el corresponent tema; s'hi atorgarà fins un màxim de tres punts.
  
- Coneixements d'idiomes relacionats amb la literatura científica del tema objecte de la beca, valorant bé per certificació acadèmica o per estada a països on eixa llengua siga oficial; s'hi atorgarà fins un màxim d'un punt.
  
- Experiència prèvia i cursos d'especialització relacionats amb el tema de la beca; s'hi atorgarà fins un màxim de dos punts.
  
- Altres mèrits acadèmics, científics o d'investigació; s'hi atorgarà fins un màxim de un punt.
  
Per a millor avaluació d'aquest apartat, així com del de coneixement de llengües, la comissió avaluadora podrà convocar aquells candidats que estime oportú per a realitzar una entrevista personal.
  
4. Dotació de les beques
  
La dotació mensual de les beques de doctorat serà inicialment de 112.000 PTA. Les beques inclouran una assegurança combinada d'accident individual, intervenció quirúrgica i hospitalització i l'abonament de les taxes acadèmiques de cursos del tercer cicle.
  
5. Durada de les beques
  
La concessió inicial de les beques serà d'un any, i podran prorrogar-se per períodes anuals fins un màxim de quatre anys. L'inici de la beca serà en la data que s'indique en la resolució de concessió.
  
6. Substitucions
  
Les renúncies o les baixes que es produesquen entre els becaris de nova concessió dins dels tres primers mesos de l'any podran ser cobertes amb l'adjudicació de les vacants, als suplents que figuraran en la resolució de la concessió, per l'ordre establert.
  
7. Renovacions
  
Les condicions de les renovacions es regiran per les bases d'aquesta convocatòria.
  
L'interessat haurà de presentar, a la Direcció de l'IVIA, un imprès normalitzat, que inclourà:
  
a) Un informe del becari sobre el treball realitzat i dels resultats obtinguts durant el darrer any de beca.
  
b) El pla de treball de l'any per al qual es demana la renovació, amb el vistiplau de l'investigador responsable de la direcció del treball del becari.
  
c) Un informe de l'investigador responsable de la direcció de la beca i del cap del departament corresponent, en el qual s'avaluarà el treball realitzat.
  
La presentació d'aquesta documentació haurà de realitzar-se amb 15 dies d'antelació a la finalització de cada període de concessió.
  
Les renovacions es concediran mitjançant resolució de la presidenta de l'Institut Valencià d'Investigacions Agràries.